BG Официален вестник на Европейския съюз C 170/10

Известие за започване на частично междинно преразглеждане на антидъмпинговите мерки, приложими по отношение на вноса на калиев хлорид с произход, inter alia, от Русия

2011/C 170/07

В Европейската комисия (наричана по-долу „Комисията“) постъпи искане за частично междинно преразглеждане на основание член 11, параграф 3 от Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (наричан по-долу „основният регламент“).

1. Искане за преразглеждане

Искането бе подадено от двама производители износители на калиев хлорид с произход от Русия — JSC Uralkali и JSC Silvinit (наричани по-долу „заявителите“).

Обхватът на преразглеждането е ограничен до преглед на формата и равнището на мерките по отношение на заявителите в рамките на тяхната нова корпоративна структура.

2. Продукт

Продуктът, предмет на преразглеждането, е калиев хлорид, класиран понастоящем в кодове по КН 3104 20 10, 3104 20 50, 3104 20 90, и специални смеси (т.е. калиев хлорид, съдържащ допълнителни торови елементи, със съдържание на калий, измервано като K2O, по тегло, равно на или надвишаващо 35 %, но ненадвишаващо 62 % от сухия безводен продукт), класирани понастоящем в кодове по КН ex 3105 20 00, ex 3105 60 00, ex 3105 90 91, ex 3105 90 99, с произход от Русия (наричани по-долу „разглежданият продукт“).

3. Съществуващи мерки

Мерките, които понастоящем са в сила, са окончателно антидъмпингово мито, наложено с Регламент (ЕО) № 1050/2006 на Съвета (2) върху вноса на калиев хлорид с произход, inter alia, от Русия, и гаранциите, предоставени от JSC Silvinit и JSC Uralkali и приети с Решение 2005/802/ЕО на Комисията (3), изменено с Решение 2006/557/ЕО на Комисията (4) от 8 август 2006 г.

4. Основания за преразглеждането

Искането по член 11, параграф 3 се основава на предоставени от заявителите prima facie доказателства, според които — що се отнася до дъмпинга — е налице промяна в обстоятелствата, при които са били наложени мерките, като тази промяна е с дълготраен характер.

Заявителите предоставиха prima facie доказателства, че на 17 май 2011 г. Uralkali JSC е погълнало Silvinit JSC, което е престанало да съществува като отделно юридическо лице. На тази основа изглежда, че индивидуалните мерки, които понастоящем са в сила по отношение на Silvinit JSC и Uralkali JSC, вече не са подходящи и че следва да бъде започнато преразглеждане, за да се определи една единствена мярка за новото съвместно дружество.

5. Процедура за установяване на дъмпинга

a) Общи положения

Като установи след консултации с Консултативния комитет, че съществуват достатъчно доказателства в подкрепа на евентуално започване на частично междинно преразглеждане, с настоящото Комисията започва преразглеждане в съответствие с член 11, параграф 3 от основния регламент.

В рамките на разследването ще се прецени необходимостта от продължаване, отмяна или изменение на съществуващите мерки по отношение на Silvinit JSC и Uralkali JSC в рамките на новата корпоративна структура. Тази преценка ще бъде направена въз основа на данните, събрани по време на разследването, довело до налагането на съществуващите мерки.

Ако се установи, че мерките по отношение на дружествата, засегнати от настоящото преразглеждане в рамките на новата корпоративна структура, следва да бъдат отменени или изменени, може да бъде необходимо да се измени приложимата понастоящем митническа ставка по отношение на вноса от други производители износители на разглеждания продукт, определена в член 3, параграф 2 от Регламент (ЕО) № 1050/2006 на Съвета.

б) Събиране на информация и провеждане на изслушвания

С настоящото всички заинтересовани страни се приканват да изложат становищата си, да предоставят информация и да представят доказателства. Тази информация и доказателствата в нейна подкрепа трябва да бъдат получени в Комисията в срока, посочен в точка 6, буква а).

Наред с това Комисията може да изслуша заинтересованите страни, при условие че те отправят искане, от което да е видно, че са налице особени причини да бъдат изслушани. Искането трябва да бъде направено в рамките на срока по точка 6, буква б).

6. Срокове

a) За страните — да заявят своя интерес и да предоставят информация

За да бъдат взети под внимание становищата им по време на разследването, всички заинтересовани страни трябва да заявят своя интерес, като се свържат с Комисията, да изложат становищата си и да предоставят информация в срок от 37 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че упражняването на повечето процедурни права, установени в основния регламент, зависи от това, дали страната е заявила своя интерес в рамките на горепосочения срок.

б) Изслушвания

Всички заинтересовани страни могат също така да поискат да бъдат изслушани от Комисията в рамките на същия 37-дневен срок.

7. Писмени изявления и кореспонденция

Всички изявления и искания, направени от заинтересованите страни, трябва да бъдат в писмен вид (не в електронен формат, освен ако не е посочено друго) и да съдържат наименование, адрес, електронен адрес, номер на телефон и факс на заинтересованата страна. Всички писмени изявления и кореспонденцията, предоставени от заинтересованите страни на поверителна основа, се обозначават с „Limited“ (5) („За ограничено ползване“) и в съответствие с член 19, параграф 2 от основния регламент се придружават от неповерителна версия, обозначена с „For inspection by interested parties“ („За справка на заинтересованите страни“).

Адрес на Комисията за кореспонденция:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Факс +32 22956505

8. Неоказване на съдействие

В случай че заинтересована страна откаже достъп или не предостави в срок информацията, или значително възпрепятства разследването, заключенията, положителни или отрицателни, могат да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, тази информация се оставя без внимание и в съответствие с член 18 от основния регламент могат да се използват наличните факти. Ако заинтересована страна не оказва съдействие или оказва само частично съдействие и се използват наличните факти, резултатът от разследването за такава страна може да бъде по-малко благоприятен, отколкото ако тя е съдействала.

9. График на разследването

В съответствие с член 11, параграф 5 от основния регламент разследването следва да приключи в срок от 15 месеца от датата на публикуване на настоящото известие в Официален вестник на Европейския съюз.

10. Обработка на личните данни

Следва да се отбележи, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (6).

11. Служител по изслушванията

Следва да се отбележи също така, че ако заинтересованите страни смятат, че се натъкват на трудности при упражняването на правото си на защита, те могат да потърсят намесата на служителя по изслушванията от ГД „Търговия“. Той действа като посредник между заинтересованите страни и службите на Комисията и, когато е необходимо, служи като медиатор във връзка с процедурни въпроси относно защитата на техните интереси в настоящата процедура, по-специално що се отнася до аспекти, свързани с достъпа до досието, поверителността, удължаването на сроковете и обработката на писмено и/или устно изложените становища. За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на генерална дирекция „Търговия“ (http://ec.europa.eu/trade).

(1) ОВ L 343, 22.12.2009 г., стр. 51.

(2) ОВ L 191, 12.7.2006 г., стр. 1.

(3) ОВ L 302, 19.11.2005 г., стр. 79.

(4) ОВ L 218, 9.8.2006 г., стр. 22.

(5) Това означава, че документът е само за вътрешно ползване. Той е защитен в съответствие с член 4 от Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение).

(6) ОВ L 8, 12.1.2001 г., стр. 1.